《和吴子骏食波棱粥》
宋代·苏过

朔风吹雪填庐屋，一味饥寒寻范叔。绨袍安敢望故人，藜苋从来诳空腹。

近闻陶令并无储，不独鲁公新食粥。波棱登俎称八珍，公子未应讥世禄。

山僧一食不过午，忍饥学道忘辛苦。书生事业乃尔勤，夜然膏火穷今古。

要将五鼎同釜铛，箪瓢未可轻原生。肉食纷纷固多鄙，吾宁且啜小人羹。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。